Politiet fikk meldingen klokken 18.02 om at en mann, født i 1982, er knivstukket i Møllegata i Stavanger.

– Situasjonen er avklart. Vi fikk melding om at tre personer slåss i Møllegata. Vi rykket ut og var på stedet 18.07, sier Nikolai Austerheim, operativ leder i Sør-Vest politidistrikt.

Da politiet kom til stedet lå det en person ute i gaten. Han er sendt til Stavanger Universitetssykehus.

Klokken 18.15 ble gjerningsmannen pågrepet og politiet er allerede i gang med avhør.

– Vi avhører vitner og gjør forsøk på å avhøre fornærmede. Vi vet ingenting om relasjonen mellom fornærmede og gjerningsmannen, sier operasjonslederen.

Gjerningsmannen, som er født i 1976, er kjent av politiet fra tidligere.